Bjarne Laustsen (S), 2010-04-08:
Jeg synes, det er godt, at Enhedslisten har rejst den her sag om gmo-dyrkning.
Det er et hot emne, der er oppe i tiden, og Fødevareudvalget har igennem det seneste års tid eller mere haft mange drøftelser for ligesom at finde ud af, hvordan vi håndterer den her sag.
Der er nogle af reglerne for dyrkning, der ligger i Miljøudvalget, men vi diskuterer også jævnligt både i Fødevareudvalget og Europaudvalget, hvordan vi skal håndtere det her, og hvordan vi skal gribe det an.
Enhedslistens forslag bygger på en tanke, der udspringer – som jeg forstår det – helt tilbage af tanken om atomvåbenfri zoner i Norden.
Det er sådan set lidt af det samme kunststykke, man vil prøve en gang til, nemlig at sige: Vil det ikke være fint, hvis vi siger, at Norden skal være gmo-fri?
Den tanke er jeg og vi i Socialdemokratiet lidt bekymret for, for så må det jo også kunne betyde det modsatte, nemlig at der kunne være en kommune, hvor de sagde, at de synes, at det er en god idé, og at de godt vil have lov til at dyrke gmo-afgrøder; det vil de godt give bønderne i kommunen mulighed for.
Det synes jeg ikke at vi skal.
Jeg synes, at vi i Folketinget skal være enige om, at der skal være en national kompetence til at afgøre det her.
Det vil jeg arbejde for.
Jeg vil også gerne her meddele, at jeg mener, Danmark er for lille et land, til at vi skulle kunne dyrke gmo-produkter.
Jeg synes til gengæld, at den del af forslaget, der handler om frivillige aftaler, er ganske udmærket.
Vi kan jo under udvalgsarbejdet se på, hvordan og hvorledes vi kan konstruere noget om det.
Men det at gøre det til en kommunal kompetence synes vi ikke om.
Vi vil gerne herhjemme beholde kompetencen nationalt.
Jeg håber også meget, at regeringen vil arbejde for, at det i forhold til EU-systemet bliver en national kompetence, der bliver afgørende for det her.
Vi skal jo ikke sige til andre lande, at de kan bestemme, hvordan produktionen skal foregå i Danmark.
Det gælder både for økologerne og de konventionelle landmænd, der f.eks. dyrker frø.
Jeg forstår, at vi har en meget stor eksport af frø, og hvis det er sådan, at vi ikke kan garantere kvaliteten af dem, uden at det er inficeret med gmo-frø, kan vi i miste den eksport.
Uanset at der er nogle, der gerne vil rejse en diskussion om gmo og nytteværdi og alle de andre forskellige ting, er vi meget skeptiske over for, om det i det hele taget er et projekt, vi skal gå længere ind i.
Jeg er godt klar over, at der er lavet sameksistensregler osv., men jeg synes alligevel, at Danmark er så lille et land, at hvis der skal være respekt for alle de forskellige dyrkningsmetoder, vi har, bufferzoner, sikkerhedszoner, og hvad man ellers kalder det, vil det rent faktisk være meget upraktisk for ikke at sige umuligt at gøre det.
Jeg anerkender selvfølgelig, at der er nogle produkter, der tilsyneladende er lettere at håndtere i fri natur end andre, og her tænker jeg ikke mindst på raps og frøprodukter, som jo kan sprede sig over lange afstande.
Fra Socialdemokratiets side, og det vil jeg gerne gentage, synes vi, at Danmark er for lille et land, og at det ikke kan komme på tale.
Med de ord skal jeg afvise, at vi kan stemme for den del af beslutningsforslaget, der handler om national kompetence.
Det vil vi gerne være med til at se på under udvalgsarbejdet.